To mænd forlod natten til lørdag en fest på ATV. Senere fandt andre gæster til samme fest de to personer forulykket. En 21-årig mands liv er i fare.

Den seneste melding er, at en 21-årig mand ikke længere er i livsfare efter at have forulykket i et trafikuheld med en ATV natten til lørdag. Det meddeler vagtchef ved Nordjyllands Politi, Mads Hessellund. Klokken 02.38 natten til lørdag modtog Nordjyllands Politi en anmeldelse om, at en ATV - en firhjulet motorcykel - havde forulykket uden for den lille by Stinesminde mellem Hobro og Hadsund. Ifølge Mads Hessellund havde to personer, en 21-årig mand og en 19-årig mand, forladt en fest i nærheden på ATV'en. Den 21-årige mand førte ATV'en, mens den 19-årige sad som passager. Da de to personer ikke kom tilbage til festen af sig selv, begyndte flere af festens andre deltagere at lede efter dem. De to personer blev fundet forulykket på Houtvedbakken i nærheden. Den 19-årige er kommet lettere til skade. Nordjyllands Politi har sendt en bilinspektør til stedet for at lave køretekniske undersøgelser, der skal klarlægge, hvad der var skyld i ulykken. Ligeledes har politiet rent rutinemæssigt taget en blodprøve fra føreren for at klarlægge, om han var påvirket af alkohol. De pårørende er underrettet.